### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

I flere udsatte boligområder er der stor opmærksomhed på udfordringer med lav uddannelsesparathed blandt unge, kriminalitet/utryghed og lav deltagelse i civilsamfundet. For [adresse] er der yderligere den udfordring, at eksisterende midler til boligsocial indsats fra Landsbyggefonden bortfalder i 2022. Derfor er der generelt et stadig større ønske om at børn og børnefamilier skal kunne møde kunst og kultur i nærområdet og dette spiller en særlig vigtig rolle ift. ressourcesvage områder.

Børnekulturhuset har i en 3-årig periode haft ressourcer til en medarbejder, der har arbejdet med at understøtte børn, unge og børnefamiliers møde med kunst og kultur i udsatte områder og i områder med risiko for at udvikle sig til udsatte områder. Børnekulturhuset har ikke lokale baser i områderne, så den centralt placerede person fra [adresse] er den blæksprutte, der får netværket mellem de forskellige boligområder til at give mening både på tværs og helt lokalt, når det gælder kulturaktiviteter. Den nuværende børnekulturelle indsats er finansieret af en treårig bevilling fra Slots-og Kulturstyrelsen, som udløber september 2022 og suppleret af midler fra forskellige projekter og af Børnekulturhuset frem til årsskiftet 2022/23. Radikale Venstre foreslår, at der fra 2023 og frem afsættes et budget på 500.000 kr. til en permanentgørelse af indsatsen med en børnekulturel medarbejder i de udsatte boligområder.